[pic] | EVROPSKA KOMISIJA |

Bruselj, 9.12.2010

COM(2010) 740 konč.

Priporočilo

SKLEP SVETA

o drugi spremembi Sklepa 2010/320/EU naslovljenega na Grčijo za okrepitev in poglobitev fiskalnega nadzora ter poziva Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja

Priporočilo

SKLEP SVETA

o drugi spremembi Sklepa Sveta 2010/320/EU z dne 10. maja 2010, naslovljenega na Grčijo za okrepitev in poglobitev fiskalnega nadzora ter poziva Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja

SVET EVROPSKE UNIJE JE –

ob upoštevanju Pogodbe o delovanju Evropske unije (PDEU) ter zlasti člena 126(9) in člena 136 Pogodbe,

ob upoštevanju priporočila Komisije,

ob upoštevanju naslednjega:

(1) Člen 136(1)(a) PDEU določa možnost sprejetja ukrepov za tiste države članice, katerih valuta je euro, za večjo uskladitev in nadzorovanje njihove proračunske discipline.

(2) Člen 126 določa, da se države članice izogibajo čezmernemu javnofinančnemu primanjkljaju in v ta namen določa postopek v zvezi s čezmernim primanjkljajem. Pakt za stabilnost in rast, ki v svojem korektivnem delu izvaja postopek v zvezi s čezmernim primanjkljajem, zagotavlja okvir, ki podpira politike vlad za hitro ponovno vzpostavitev zdravega proračunskega stanja, pri tem pa upošteva gospodarske razmere.

(3) Svet je 27. aprila 2009 v skladu s členom 104(6) Pogodbe o ustanovitvi Evropske skupnosti odločil, da ima Grčija čezmeren primanjkljaj.

(4) Svet je 10. maja 2010 sprejel Sklep, naslovljen na Grčijo na podlagi člena 126(9) in člena 136 za okrepitev in poglobitev fiskalnega nadzora ter poziv Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja najpozneje do leta 2014 kot skrajnega roka (v nadaljnjem besedilu: Sklep)[1]. Svet je za odpravo primanjkljaja določil naslednji načrt: javnofinančni primanjkljaj ne sme presegati 18 508 milijonov EUR v letu 2010, 17 065 milijonov EUR v letu 2011, 14 916 milijonov EUR v letu 2012, 11 399 milijonov EUR v letu 2013 in 6 385 milijonov EUR v letu 2014.

(5) Po napovedih, ki so bile na voljo, ko je Svet sprejel Sklep, naj bi se realni BDP po pričakovanjih skrčil za 4 % v letu 2010 in 2,5 % v letu 2011, nato pa naj bi se ponovno vzpel in zrasel za 1,1 % v letu 2012 ter 2,1 % v letih 2013 in 2014. Deflator BDP naj bi v letih od 2010 do 2104 po pričakovanjih znašal 1,2 %, –0,5 %, 1,0 %, 0,7 % oziroma 1,0 %. Glede na gospodarska gibanja se zdaj pričakuje, da se bo BDP zmanjšal za 4,25 % v letu 2010 in 3 % v letu 2011, nato pa naj bi se ponovno vzpel in zrasel za 1,1 % v letu 2012 ter za 2,1 % v letih 2013 in 2014. Deflatorji BDP naj bi po pričakovanjih znašali 3,0%, – 1,5%, 0,4%, 0,8% oziroma 1,2% v letih od 2010 do 2014.

(6) Eurostat je 15. novembra 2010 potrdil statistične podatke Grčije o javnofinančnem primanjkljaju in dolgu[2] v skladu z Uredbo Sveta (ES) št. 479/2009[3]. Ob tem so se vrste primanjkljaja in dolga za leta 2006–2009 popravile navzgor. Razmerje javnofinančnega primanjkljaja do BDP za leto 2009 je bilo popravljeno s 13,6 % BDP na 15,4 % BDP, medtem ko je bilo razmerje dolga popravljeno s 115,1% BDP na 126,8 % BDP.

(7) Grčija je pri izvajanju zahtevanih ukrepov iz Sklepa dobro napredovala, tudi pri zmanjšanju javnofinančnega primanjkljaja. Vendar navedeni popravki statističnih podatkov skupaj z nizkimi prihodki in drugimi težavami pri izvrševanju proračuna, vključno z akumulacijo obveznosti, kažejo, da prag javnofinančnega primanjkljaja za leto 2010 zelo verjetno ne bo dosežen. To odstopanje se bo moralo v celoti izravnati v letu 2011.

(8) Grčija je 24. novembra 2010 Svetu in Komisiji predložila poročilo, v katerem so opisani ukrepi politike, ki jih je sprejela za izpolnitev zahtev iz Sklepa. Komisija je poročilo ocenila in sklenila, da Grčija zadovoljivo ravna v skladu s Sklepom[4].

(9) Glede na zgoraj navedeno se zdi primerno revidirati številne vidike Sklepa, obenem pa ohraniti nespremenjen skrajni rok za odpravo čezmernega primanjkljaja ter načrt za prilagoditev javnofinančnega primanjkljaja in nominalno povečanje javnega dolga –

SPREJEL NASLEDNJI SKLEP:

Člen 1

Sklep 2010/320/EU se spremeni:

1. V členu 1(3) se drugi stavek nadomesti z naslednjim:

„3. Glede na napovedi BDP iz novembra 2010 razmerje med dolgom in BDP ne presega 143 % v letu 2010, 153 % v letu 2011, 157 % v letu 2012, 158 % v letu 2013 in 156 % v letu 2014.“.

2. V členu 2(3) se točka (k) nadomesti z naslednjim:

„(k) boljše upravljanje javnih sredstev s ciljem zbrati vsaj 1 milijardo EUR v letu 2011 ter vsaj 3 milijarde na leto v letih 2012 in 2013; prihodki od prodaje premoženja (nepremičnine in finančno premoženje) se uporabijo za odplačilo dolga in ne bodo zmanjšali prizadevanj za fiskalno konsolidacijo za izpolnitev zgornjih mej primanjkljaja iz člena 1(2);“.

3. V členu 2(3) se točka (m) nadomesti z naslednjim:

„(m) zakon, ki lokalnim upravam najmanj do leta 2014 prepoveduje imeti primanjkljaj; zmanjšanje transferjev na lokalno upravo v skladu z načrtovanimi prihranki in spremembami pristojnosti;“.

4. V členu 2(3) se točka (o) nadomesti z naslednjim:

„(o) izvajanje enotnega sistema za e-izdajanje receptov; objava popolnega cenika zdravil na trgu; uporaba seznama zdravil brez povračila in seznama zdravil brez zdravniškega recepta; objava novega seznama zdravil s povračilom z uporabo novega sistema referenčnih cen; uporaba informacij, pridobljenih na podlagi e-izdajanja receptov in skeniranja, za doseganje popustov pri farmacevtskih družbah; uvedba mehanizma nadzora, ki bo omogočil mesečno ocenjevanje izdatkov za farmacevtske izdelke; uvedba participacije za redne ambulantne storitve v višini 5 EUR in razširitev participacije na neupravičene obiske služb za nujno zdravniško pomoč; objava revidiranih računov bolnišnic in zdravstvenih domov; ustanovitev neodvisne projektne skupine strokovnjakov s področja zdravstvene politike, katere naloga je do konca maja 2011 pripraviti podrobno poročilo o splošni reformi zdravstvenega sistema z namenom izboljšati uspešnost in učinkovitost zdravstvenega sistema;“.

5. V členu 2(3) se črta točka (p) in dodajo naslednje točke:

„(q) nadaljnje zmanjšanje odhodkov za poslovanje za vsaj 5 odstotkov, s čimer se bodo ustvarili prihranki v višini vsaj 100 milijonov EUR;

(r) nadaljnje zmanjšanje transferjev, s čimer bo vlada skupno prihranila vsaj 100 milijonov EUR. Upravičeni javni subjekti bodo zagotovili hkratno zmanjšanje odhodkov, da bi se preprečila akumulacija zaostalih plačil;

(s) ugotavljanje upravičenosti družinskih nadomestil od januarja 2011, s čimer se bodo ustvarili prihranki v višini vsaj 150 milijonov EUR (z odbitkom zadevnih upravnih stroškov);

(t) zmanjšanje nakupa vojaške opreme (dobava) za vsaj 500 milijonov EUR v primerjavi z dejansko stopnjo leta 2010;

(u) zmanjšanje izdatkov skladov socialnega zavarovanja za farmacevtske izdelke za 900 milijonov EUR zaradi dodatnega znižanja cen zdravil in novih postopkov javnih naročil ter izdatkov bolnišnic (tudi brez izdatkov za opremo) za vsaj 350 milijonov EUR;

(v) spremembe v vodenju, vrednotenju in plačah javnih podjetij, s čimer se bodo ustvarili prihranki v višini 800 milijonov EUR;

(w) izravnava obdavčitve kurilnega olja in dizelskega goriva po 1. oktobru 2011, da bi se preprečile goljufije in v letu 2011 zagotovilo vsaj 600 milijonov EUR (celoletni učinek vsaj 900 milijonov EUR), če se pri seštevku ne upoštevajo posebni ukrepi za zaščito manj uspešnih slojev prebivalstva;

(x) zvišanje znižanih stopenj DDV s 5,5 na 6,5 odstotka ter z 11 na 13 odstotkov, s čimer bi se zagotovilo vsaj 880 milijonov EUR; ter znižanje stopnje DDV, ki se uporablja za zdravila in hotelske namestitve, z 11 na 6,5 odstotka, pri čemer stroški brez prihrankov za sklade socialnega zavarovanja in bolnišnice, ki bi bili posledica nižje stopnje DDV na zdravila, ne smejo preseči 250 milijonov EUR;

(y) okrepitev boja proti tihotapljenju goriva (vsaj 190 milijonov EUR);

(z) zvišanje stroškov sodnega postopka (vsaj 100 milijonov EUR);

(aa) izvajanje akcijskega načrta za pospešitev pobiranja davčnih dolgov (vsaj 200 milijonov EUR);

(bb) pospeševanje pobiranja davčnih kazni (vsaj 400 milijonov EUR);

(cc) pobiranje prihodkov, ki so posledica novega okvira davčnih sporov in sodnih postopkov (vsaj 300 milijonov EUR);

(dd) prihodki zaradi obnovitve licenc na področju telekomunikacij, ki se bodo v kratkem iztekle (vsaj 350 milijonov EUR);

(ee) prihodki iz koncesij (vsaj 250 milijonov EUR);

(ff) načrt za prestrukturiranje atenskega prometnega omrežja (OASA). Cilj načrta je zmanjšanje izgub iz poslovanja podjetja in zagotovitev njegove ekonomske uspešnosti. Plan vključuje zmanjšanje odhodkov za poslovanje podjetja in povečanje tarif. Zahtevani ukrepi se izvedejo do januarja 2011;

(gg) akt, s katerim se bo omejilo zaposlovanje v celotni javni upravi na razmerje, ki ne bo preseglo 1 zaposlitve na 5 upokojitev ali odpustov, brez sektorskih izjem in vključno z osebjem, ki se bo premestilo iz javnih podjetij v postopku prestrukturiranja na vladne organe.“.

6. V členu 2(4) se dodajo naslednje točke:

„(c) potrditev zaostalih plačil, ki so se nabrala v predhodnih letih;

(d) večletni načrt za strukturno fiskalno konsolidacijo, vključno z ukrepi v višini vsaj 5 odstotkov BDP, ki bodo zagotovili doseganje ciljnega primanjkljaja do leta 2014.

(e) načrt proti utaji davkov, ki vključuje kvantitativne kazalce uspešnosti, s katerimi bi se prihodki lahko odgovorno upravljali; sprejetje zakonodaje za racionalizacijo reševanja upravnih davčnih sporov in pravnih pritožbenih postopkov ter aktov in postopkov, ki so potrebni za boljše obravnavanje kršitev, korupcije in slabih rezultatov davčnih uradnikov, vključno s sodnim pregonom v primerih kršitve dolžnosti;

(f) podroben akcijski načrt s časovnim okvirom za dokončanje in izvajanje poenostavljenega sistema plačil;

(g) izboljšanje računovodskega sistema in sistema zaračunavanja storitev bolnišnic z: zaključkom uvedbe dvostavnega knjigovodstva na podlagi nastanka poslovnih dogodkov v vseh bolnišnicah; uporabo enotnega kodnega sistema in skupnega registra za medicinsko opremo; izračunom števila ter beleženjem pritoka in odtoka medicinske opreme v vseh bolnišnicah, ki uporabljajo enotni kodni sistem za medicinsko opremo; pobiranjem participacije pacientov v vseh javnih zdravstvenih ustanovah; pravočasnim izdajanjem računov za zdravstvene storitve (najkasneje v 2 mesecih) grškim skladom socialnega zavarovanja, drugim državam članicam in zasebnim zdravstvenim zavarovalnicam; zagotovitvijo, da bodo do konca leta 2011 vsaj 50 odstotkov količine zdravil, ki jo bodo porabile javne bolnišnice, sestavljala generična zdravila in zdravila brez patenta, pri čemer bodo morale vse javne bolnišnice farmacevtske proizvode obvezno nabavljati na podlagi aktivnih snovi;

(h) da bi se preprečili izgube in slabo vodenje podjetij v državni lasti ter ustvarili fiskalni prihranki v višini vsaj 800 milijonov EUR, sprejme Grčija do konca februarja 2011 akt, ki: zmanjšuje primarna plačila v javnih podjetjih za vsaj 10 odstotkov na ravni družbe, omejuje sekundarna plačila na 10 odstotkov primarnih plačil, določa zgornjo mejo bruto plač v višini 4 000 EUR na mesec (12 plačil na leto), zviša tarife mestnega prevoza za vsaj 30 odstotkov; zviša druge tarife; vzpostavi ukrepe, ki bodo zmanjšali odhodke za poslovanje javnih družb za 15 do 25 odstotkov; in sprejme akt za prestrukturiranje atenskega mestnega prometnega omrežje (OASA);

(i) nov zakonski okvir za lažje sklepanje koncesijskih sporazumov za regionalna letališča;

(j) ustanovitev neodvisne projektne skupine strokovnjakov s področja izobraževalne politike z namenom povečanja učinkovitosti javnega izobraževalnega sistema (osnovnošolsko, srednješolsko in visokošolsko izobraževanje) in doseganje učinkovitejše rabe virov.“.

7. V členu 2(5) se točka (b) nadomesti z naslednjim:

„(b) ocena rezultatov prve faze neodvisnega funkcionalnega pregleda osrednje uprave, vključno z operativnimi priporočili za politiko; zaključek pregleda obstoječih socialnih programov;“.

8. V členu 2(5) se doda naslednja točka:

„(h) nadaljnje spodbujanje uporabe generičnih zdravil z: obveznim e-izdajanjem receptov na podlagi aktivnih snovi.“.

9. V členu 2(7) se črta točka (c) in dodajo naslednje točke:

„(d) sistem izračuna bolnišničnih stroškov glede na posamezni primer, ki se bo uporabil za namene proračuna od leta 2013 dalje;

(e) akti za izvajanje operativnih priporočil za prvo fazo funkcionalnega pregleda javne uprave na osrednji ravni in celovitega pregleda obstoječih socialnih programov;

(f) enotni organ za javna naročila začne delovati s sredstvi, potrebnimi za izpolnitev njegovih nalog, ciljev, pristojnosti in pooblastil, opredeljenih v akcijskem načrtu.“.

Člen 2

Ta sklep začne veljati na dan uradnega obvestila.

Člen 3

Ta sklep je naslovljen na Helensko republiko.

V Bruslju, […]

Za Svet

Predsednik […]

[1] Sklep Sveta 2010/320/EU (UL L 145, 11.6.2010, str. 6).

[2] Eurostat: Sporočilo za javnost 170/2010 z dne 15. novembra 2010.

[3] UL L 145, 10.6.2009.

[4] Sporočilo Komisije COM(2010) konč. … z dne [9.] decembra 2010.